ກອງ​ທັບ ສະ​ຫະ​ລັດ ບອກ ວີ​ໂອ​ເອ ວ່າ​ຍັງ​ບໍ່​ມີ​ຄຳ​ສັ່ງ ຖອນ​ກຳ​ລັງ ອອກ​ຈາກ ອັ​ຟ​ກາ​ນິ​ສ​ຖານ ເທື່ອ
ທ່ານ ທ​ຣຳ ໄດ້​ກ່າວ​ຕໍ່​ວິ​ທະ​ຍຸ Fox News ຂອງ ອາ​ເມ​ຣິ​ກາ ໃນ​ການ​ສຳ​ພາດ​ຄັ້ງຫຼ້າ​ສຸດ​ວ່າ ທ່ານອາດຫຼຸດ​ຈຳ​ນວນກອງ​ກຳ​ລັງ ສະ​ຫະ​ລັດ ໃນ ອັ​ຟ​ກາ​ນິ​ສ​ຖານ ລົງ​ເຖິງ​ປະ​ມານ 8,600 ຄົນ.
ກອງທັບສະຫະລັດ ໄດ້ກ່າວຕໍ່ວີໂອເອໃນວັນຈັນມື້ນີ້ວ່າ ເຂົາເຈົ້າບໍ່ໄດ້ຮັບຄຳສັ່ງໃຫ້ຫຼຸດລະດັບກອງທະຫານໃນ ອັຟການິສຖານ ແລະ ໃຫ້ມີຄວາມມຸ່ງໝັ້ນຕໍ່ຄູ່ຮ່ວມ ອັຟການິສຖານ ຢ່າງເຕັມທີ່ຄືເກົ່າ ເພື່ອບັນລຸເປົ້າໝາຍການຮັກສາຄວາມປອດໄພ ແນວໃດກໍຕາມ, ບັນດາເຈົ້າໜ້າທີ່ໃນ ອັຟການິສຖານ ໄດ້ຢືນຢັນຕໍ່ວີໂອເອວ່າ ສະຫະລັດ ມີແຜນທີ່ຈະຖອນກຳລັງທະຫານຫຼາຍພັນຄົນອອກຈາກປະເທດດັ່ງກ່າວ, ໂດຍຢືນຢັນວ່າການເຄື່ອນໄຫວທີ່ວ່ານັ້ນແມ່ນເກີດມາຈາກຄວາມເຂົ້າໃຈລະຫວ່າງກັນ ລະຫວ່າງສອງປະເທດພັນທະມິດນັ້ນ ໃນວັນເສົາວານນີ້, ສື່ມວນຊົນ ສະຫະລັດ ໄດ້ລາຍງານວ່າລັດຖະບານຂອງປະທານາທິບໍດີຂອງທ່ານ ທຣຳ ມີຈຸດປະສົງທີ່ຈະປະກາດໄວສຸດແມ່ນທ້າຍອາທິດນີ້ ກ່ຽວກັບ ແຜນການຕ່າງໆທີ່ຈະຫຼຸດຈຳນວນຂອງກອງກຳລັງ ອາເມຣິກັນ ໃນ ອັຟການິສຖານ ລົງປະມານ 4,000 ຄົນ ຮອງໂຄສົກປະທານາທິບໍດີ ອັຟການິສຖານ ທ່ານ ດາວາ ຄານ ມີນາປາລ ໄດ້ກ່າວຕໍ່ວີໂອເອໃນວັນອາທິດວານນີ້ວ່າ “ບັນຫາກ່ຽວກັບການຖອນກຳລັງ 4,000 ຄົນແມ່ນບໍ່ມີຫຍັງກ່ຽວຂ້ອງກັບການເຈລະຈາສັນຕິພາບກັບກຸ່ມຕາລີບານ ເຂົາເຈົ້າໄດ້ຕົກລົງກັນແລ້ວ ກ່ຽວກັບ ກົດເກນລະຫວ່າງລັດຖະບານຂອງ ອັຟການິສຖານ ແລະ ສະຫະລັດ ” ແນວໃດກໍຕາມ, ທ່ານໄດ້ກ່າວເນັ້ນວ່າ ມັນຈະເປັນ “ການຖອນຕົວເທື່ອລະເລັກລະນ້ອຍ” ແລະ ບໍ່ໄດ້ໃຫ້ລາຍລະອຽດເພີ່ມເຕີມ ແຫຼ່ງຂ່າວຕ່າງໆໃນນະຄອນຫຼວງ ກາບູລ ໄດ້ກ່າວຕໍ່ວີໂອເອວ່າ ຂະບວນການຖອນກຳລັງແມ່ນຄາດວ່າຈະເລີ່ມຂຶ້ນພາຍໃນສາມເດືອນ “ຂຶ້ນກັບຄວາມເປັນຈິງຢູ່ພື້ນດິນ”, ແນວໃດກໍຕາມ ກໍບໍ່ມີການຢືນຢັນຢ່າງເປັນທາງການຈາກລັດຖະບານ ອັຟການິສຖານ ໃນທັນທີທັນໃດ ກ່ຽວກັບ ຕາຕະລາງເວລານັ້ນ ໂຄສົກກອງທັບ ສະຫະລັດ ທ່ານນຶ່ງໄດ້ໃຫ້ຄວາມກະຈ່າງແຈ້ງໃນຄຳເຫັນທີ່ຂຽນຫາ ວີໂອເອວ່າ ມັນບໍ່ມີຕາຕະລາງເວລາ ໃນຄະນະທີ່ເຂົາເຈົ້າຍັງບໍ່ໄດ້ຮັບຄຳສັ່ງເພື່ອໃຫ້ເລີ່ມການຖອນກຳລັງເທື່ອ ໂຄສົກຄົນດັ່ງກ່າວໄດ້ເວົ້າຕື່ມວ່າ “ພວກເຮົາຍັງຄົງຜູກມັດຢ່າງເຕັມທີ່ຕໍ່ການດຳເນີນພາລະກິດການສະໜັບສະໜູນຢ່າງເດັດດ່ຽວ ແລະ ຄູ່ຮ່ວມ ອັຟການິສຖານຂອງພວກເຮົາ, ແລະ ໄດ້ເອົາໃຈໃສ່ກັບເປົ້າໝາຍທີ່ສຳຄັນຂອງພວກເຮົາຢູ່: ໂດຍຮັບປະກັນວ່າ ອັຟການິສຖານ ຈະບໍ່ຖືກໃຊ້ເພື່ອເປັນບ່ອນລີ້ໄພສຳລັບພວກກໍ່ການຮ້າຍ ຜູ້ທີ່ໄດ້ທຳການຂົ່ມຂູ່ ສະຫະລັດ, ພັນທະມິດຂອງພວກເຮົາ ແລະ ຜົນປະໂຫຍດຂອງພວກເຮົາ ” ປັດຈຸບັນນີ້ມີກອງກຳລັງ ສະຫະລັດ ປະມານ 13,000 ຄົນຖືກສົ່ງໄປ ອັຟການິສຖານ ແລະ ກຳລັງດຳເນີນພາລະກິດປາບປາມລັດທິກໍ່ການຮ້າຍ ນອກຈາກການໃຫ້ຄຳແນະນຳ ແລະ ຝຶກຊ້ອມກອງກຳລັງຮັກສາຄວາມປອດໄພ ອັຟການິສຖານ ຕໍ່ສູ້ກັບກຸ່ມຕາລີບານ ພາຍໃຕ້ພາລະກິດການສະໜັບສະໜູນຢ່າງເດັດດ່ຽວຂອງອົງການ ເນໂຕ້ ທ່ານ ທຣຳ ໄດ້ກ່າວຕໍ່ວິທະຍຸ Fox News ຂອງ ອາເມຣິກາ ໃນການສຳພາດຄັ້ງຫຼ້າສຸດວ່າ ທ່ານອາດຫຼຸດຈຳນວນກອງກຳລັງ ສະຫະລັດ ໃນ ອັຟການິສຖານ ລົງເຖິງປະມານ 8,600 ຄົນ